## Odluka o izdavanju i prodaji prigodnoga srebrenog kovanog novca "Ivana Brlić-Mažuranić

### NN 147/1998 (12.11.1998.), Odluka o izdavanju i prodaji prigodnoga srebrenog kovanog novca "Ivana Brlić-Mažuranić

# HRVATSKA NARODNA BANKA

Na temelju članka 83. stavak 1. Zakona o osnovama deviznog sustava,
deviznog poslovanja i prometa zlata ("Narodne novine" br. 91A/93 i 36/98)
i članka 67. stavak 1. točka 23. Zakona o Hrvatskoj narodnoj banci ("Narodne
novine" br. 35/95 - pročišćeni tekst) Savjet Hrvatske narodne banke na
sjednici održanoj 4. studenoga 1998. godine, donio je

## **ODLUKU**

### **O IZDAVANJU I PRODAJI PRIGODNOGA SREBRENOG KOVANOG NOVCA "IVANA BRLIĆ- -MAŽURANIĆ"**

1. Hrvatska narodna banka, u suradnji s Riječkom bankom d.d., u okviru
serije prigodnoga kovanog novca pod nazivom "ZNAMENITE HRVATICE", izdaje
srebreni kovani novac posvećen Ivani Brlić-Mažuranić, spisateljici koja
je u hrvatsku književnost ušla kao najbolji pisac za djecu i čija su djela
prevođena na mnoge svjetske jezike, te je dva puta predložena za Nobelovu
nagradu.

2. Prigodni srebreni kovani novac iz točke 1. ove Odluke izdaje se u
apoenu od 200 kuna, u količini od 2.000 komada i u ukupnoj svoti od 400.000,00
kuna.

3. Prigodni srebreni kovani novac iz točke 2. ove Odluke bit će izrađen
od srebra stupnja čistoće 925/000, u specijalnoj tehnici kovanja kakvoće
polirana ploča, s visokosjajnim ravnim površinama i matiranim reljefnim
detaljima, prigodnih motiva. Srebreni kovani novac od 200 kuna imat će
masu od 33,63 grama i promjer od 40 milimetara.

4. Prigodni srebreni kovani novac od 200 kuna s lica izgleda ovako:
u središnjem je dijelu portret Ivane Brlić-Mažuranić. Portret je omeđen
kružnim pojasom, koji tvore vanjski rub kovanog novca te niz točaka s unutarnje
strane. Unutar pojasa, s lijeve na desnu stranu ispisano je ime i prezimena
spisateljice, te godina rođenja i smrti "IVANA BRLIĆ-MAŽURANIĆ 1874.-1938."

5. Prigodni srebreni kovani novac od 200 kuna s naličja izgleda ovako:
u središnjem dijelu gornjeg polukruga prikaz je otvorene knjige kraj koje
je pero i uljana svjetiljka, simboli književnoga stvaranja. Ispod prikaza
niz je prepoznatljivih razigranih motiva iz pripovijetke "Šuma Striborova".
U središnjem dijelu donjeg polukruga, uz rub, ispisana je godina izdanja
"1998.". U gornjem polukrugu oznaka je nominalne vrijednosti "200" i naziva
novčane jedinice "KUNA". Uz gornji rub prikaz je grba Republike Hrvatske.
Unutar kružnog pojasa identičnoga opisu za lice kovanog novca, u gornjem
polukrugu, ispisan je tekst "REPUBLIKA HRVATSKA", koji tekst međusobno
razdvaja kruna grba.

6. Obod je prigodnoga srebrenog kovanog novca od 200 kuna gladak.

7. Autor je idejnoga i likovnog rješenja za srebreni kovani novac od
200 kuna Stjepan Divković, akademski kipar.

8. Prigodni srebreni kovani novac iz točke 2. ove Odluke prodavat će
se po cijeni od 260,00 kuna.

9. Prigodni srebreni kovani novac iz točke 2. ove Odluke pustit će se
u prodaju 18. studenoga 1998. godine.

10. Prigodni srebreni kovani novac iz točke 2. ove Odluke Hrvatska narodna
banka prodavat će isključivo putem Riječke banke d.d., Rijeka.

11. Ova Odluka stupa na snagu danom objave u "Narodnim novinama".

O.br. 457/98.
Zagreb, 4. studenoga 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 147/1998-1829